**#kettőskihívás #dualchallenge**

**EXXONMOBIL INNOVÁCIÓS VERSENY**

**Pályázati kiírás**

**KETTŐS KIHÍVÁS**

Miként lehet az emberiség növekvő energiaigényét kiszolgálni a karbonlábnyom csökkentésével, a klímavédelmi céloknak megfelelően, az energiaátmenet és a felelős energiafelhasználás jegyében? A civilizáció és az emberiség javuló életminősége hogyan lehet összeegyeztethető a klímavédelmi célokkal? Miként valósulhat meg az energiafelhasználás felelős növekedése és fenntarthatósága?

**A VERSENY KIÍRÓJA**

ExxonMobil

**A VERSENY TÉMÁJA**

Az ExxonMobil, a világ egyik vezető energetikai cége, pályázatot hirdet diákok számára a gazdasági fejlődés és a klímavédelem, a felelős és tiszta energiafelhasználás, az energiarendszer átalakitásának, valamint a hagyományos és a megújuló energiaforrások innovatív összehangolásának témájában.

Kihívásokkal teli változások mentén nő az emberiség energiaigénye, a világban zajló folyamatok rávilágítanak a felelős energiagazdálkodás jelentőségére.

Egyre nagyobb az energiaszükségletünk, ám egyre kevesebb erőforrásból gazdálkodhatunk. Szükség van tehát a jelenlegi erőforrásaink hatékonyabb felhasználására, valamint az új technikai megoldásokra, és azok okos felhasználására. A jövőben a növekvő energiaigény mellett a fenntarthatóság jegyében az energia minden formájára szükség lesz – beleértve a földgázt és a megújuló energiaforrásokat is – Európa, valamint a világ kibocsátáscsökkentési céljainak teljesítéséhez.

 **KIKNEK SZÓL A VERSENY?**

Azon Magyarországon tanuló

* egyetemi hallgatók vagy
* doktoranduszok, illetve
* egyetemekkel közös kutatási és fejlesztési projektekben közreműködő szakemberek, munkacsoportok

pályázatait várjuk, akik az energetika tudományának valamely területén valamely fejlesztő ötlet, vagy konkrét projekt bemutatására vállalkoznak.

 **PÁLYAMUNKÁK**

Piacvezérelt és termék fókuszú pilot kutatási projekt-ötleteket, projekteket és innovációs aktivitást keresünk a közép- és hosszú távú energiafelhasználás területén, amelyek egy új szemlélet vagy technológiai újítás használatával szeretnének megoldást találni egy, a verseny témájában felvázolt problémára, problémakörre. Műfaji és tudományos megkötés nincs, a zsűri ugyanakkor előnyben részesíti a gyakorlat-orientált pályamunkákat.

 A pályázatok nyelve lehet angol és magyar de az angol nyelvűpályamunkák előnyt élveznek az elbírálás során. Magyar nyelvű pályázatok esetén a leadott mellékelni kell egy egyoldalas angol összefoglaló anyagot, mely tartalmazza a pályázati anyag legfontosabb elemeit.

**LEADANDÓ PÁLYAMUNKA**

Elvárás, hogy a teljes pályázati anyag tartalmazza a következőket:

**Kötelező elemek**

* A kitöltött pályázati adatlapot,
* Egy összefoglalót, mely tartalmazza:
	+ a projekt célkitűzéseit (max. 3000 karakter),
	+ a projekt miként ad választ az említett kihívásokra (max. 6000 karakter)
	+ a projekt pénzügyi értékének és gyakorlati alkalmazhatóságának bemutatását (max. 4000 karakter)
* A csapattagok szakmai hátterének bemutatását (max. 3000 karakter)
* Rovid szakmai ajánlást az érintett egyetem valamely tanára, a kutatás vezetője részéről.
* Amennyiben a leadott anyag magyar nyelvű, a pályázónak mellékelnie kell egy egyoldalas **angol összefoglaló** anyagot (3000-4000 karakter), mely tartalmazza a pályázati anyag legfontosabb elemeit.

**Opcionális elemek**

* prezentáció (max 10 oldal), kisvideó, ami bemutatja a projektet (max. 3 perces), fotó vagy egyéb vizuális háttéranyag, ami segíti a projekt jobb megismerését, megértését. Ha videót szeretnél csatolni a pályázatodhoz, kérjük, hogy először töltsd fel a Youtube-ra és csak a linkjét csatold be a pályázati anyagba.

A Kiíró azon pályázatokat tekinti érvényesnek, amelyek a pályázati anyag kötelező részeként feltüntetett elemeket hiánytalanul tartalmazzák.

**NEVEZÉS**

**2020. szeptember 25-ig** **előregisztrációval** a verseny internetes oldalán: thedualchallenge.com/jelentkezes. Minden pályázónak kötelező az előregisztráció során jelezni, hogy részt kíván venni a versenyben. Csak az előregisztrált pályázóknak tudjuk elfogadni a pályázati anyagát.

A pályázatra **csak online** lehet jelentkezni.

**A pályamunkákat 2020. oktober 21-ig kell a verseny weboldalára feltölteni**. A feltöltésre az előregisztrációs határidő lejárta után van lehetőség.

A határidő után beadott pályázati anyagok nem vehetnek részt a pályázaton.

A Kiíró fenntartja az időzítés tekintetében a változtatás jogát.

**ELBÍRÁLÁS**

A pályamunkákat tapasztalt energiaipari és tudományos szakértők, és az ExxonMobil szakemberei értékelik.

**A zsűri tagjai**

* Szabó István, az NFKIH Tudományos és nemzetközi elnökhelyettese (a zsűri elnöke)
* Luc Martens, az ExxonMobil brüsszeli kutatási központjának vezető munkatársa
* Jeroen Kirschbaum, az ExxonMobil Hungary ügyvezető igazgatója
* Szabó László, a Regionális Energiagazdasági Kutatóközpont  (REKK) vezetője
* Dervalics Ákos, az InnoEnergy HUB vezetője

 **AZ ELBÍRÁLÁS SZEMPONTJAI**

A zsűri a beadott pályázatokat az alábbi fő szempontok szerint értékeli:

* A pályázatban szereplő ötlet újszerűsége
* projekt innovativitása
* a projekt társadalmi és gazdasági hasznossága
* az ötlet erőforrásigénye (pénzügyi, eszköz, humán és egyéb erőforrás igény) valamint megtérülési esélyei
* a projekt fenntarthatósága
* a projekt megvalósíthatósága

A zsűri többségi szavazással hozza meg a döntését, munkájuk nem nyilvános, döntésük végleges. A zsűri döntését követően nincs fellebbezési lehetőség. A pályázat kiírója fenntartja a jogot, hogy hiányos vagy nem megfelelő pályázati anyagot érvénytelennek nyilvánítsa.

 **A VERSENY DÍJAZÁSA**

* A nyertes pályázó csapat és felkészítő /ajánló tanárának 4 napos szakmai látogatás az ExxonMobil Brüsszeli kutatóközpontjába. A exkluzív tanulmányúton a nyertesek betekinthetnek olyan fejlesztések munkáiba is, amelyeket az ExxonMobil még nem osztott meg a nyilvánossággal. A tanulmányút során olyan szakemberekkel nyílik lehetőség szakmai eszmecserére, akik a legfontosabb energetikai kutatásokért felelnek.
* Az ExxonMobil magyarországi központjában 2 hetes szakmai mentorálás egy vezető beosztásban lévő ExxonMobil alkalmazott mellett.

**Megjegyzés**: Kiíró fenntartja a jogot, hogy a díjazáson módosítson, amennyiben külső körülmények (pl. járványügyi helyzet) az utazást nem teszik lehetővé.

**A PÁLYÁZÓKRA VONATKOZÓ FELTÉTELEK**

A Pályázó (illetve csapat esetén a Pályázó képviselője/képviselői):

* vállalja, hogy amennyiben a szakmai zsűri kiválasztja, akkor videofelvétel készülhet róla, egy vagy több alkalommal,
* vállalja, hogy amennyiben a szakmai zsűri kiválasztja, a felvétel készítéséhez rendelkezésre kell állnia az egyeztetett napokon, és segítenie kell a forgatás szervezését és lebonyolítását,
* vállalja, hogy a róla szóló képi és írásos anyag megjelenhet az ExxonMobil honlapján és közösségi média oldalain, a verseny honlapján és egyéb kommunikációs felületein, illetve a sajtóban.

**KIZÁRÁS**

A ExxonMobil jogosult arra, hogy bármely pályázót kizárjon a pályázatból, ha az megszegi a jelen Kiírásban foglaltakat, olyan magatartást tanúsít, amely a jelen pályázat céljával, vagy az ExxonMobil elveivel össze nem egyeztethető. Kizárásra kerülnek azok a pályázatok is, amelyek sérthetik mások szellemi tulajdonnal kapcsolatos jogait.

**EGYÉB RENDELKEZÉSEK**

A pályázó elfogadja, hogy a pályamunka benyújtásával a benyújtásra kerülő pályamunka vonatkozásában korlátlan területi hatállyal és nem korlátozott időre felhasználási jogot biztosít az ExxonMobil részére.

A Pályázó tudomásul veszi, hogy az ExxonMobil jogosult arra, hogy ezen felhasználási jogot harmadik félre átruházza. A pályázó tudomásul veszi és elfogadja, hogy pályázó nevére hivatkozást, valamint az ExxonMobil által vagy az ExxonMobil megbízásából harmadik személy (az ExxonMobil szerződött partnere pl. kommunikációs vagy médiaügynökség) által a pályázóról jelen pályázattal összefüggésben készített kép- és/vagy hangfelvételt az ExxonMobil időben és térben korlátlanul felhasználhatja.

Pályázó kijelenti, hogy a benyújtott pályamű tekintetében rendelkezik a szerzői jogokkal, és szavatol azért, hogy a művön nem áll fenn harmadik személynek olyan joga, amely a Felhasználó jogszerzését és felhasználását korlátozná vagy akadályozná. Kijelenti továbbá, hogy a pályamű fentiek szerinti felhasználásának jogszerűségéért teljes mértékben felelős. Harmadik fél részéről felmerülő kártérítés igény esetén Pályázó teljes felelősséggel tartozik.

A pályázó tudomásul veszi és elfogadja, hogy semmilyen díj-, költség- és kártérítési követeléssel nem élhet a pályázat vonatkozásában. A pályázó a pályamunka benyújtásával kötelezettséget vállal arra, hogy elfogadja a Pályázat elbírálásában résztvevők, a bírálók döntését és tudomásul veszi, hogy azzal szemben jogorvoslattal nem élhet. Pályázó a pályamunka benyújtásával egyidőben önkéntes, határozott és megfelelő tájékoztatáson alapuló egyértelmű hozzájárulást ad arra, hogy a jelen versenykiírásban meghatározott személyes adatait az ExxonMobil a Pályázat elbírálása érdekében az Adatkezelés tájékoztatóban foglalt módon kezelje.

**KAPCSOLAT**

A verseny szervezője és lebonyolítója az ExxonMobil megbízásából az Uniomedia Zrt.

A pályázattal kapcsolatos kérdések esetén, kérjük, keressen az alábbi elérhetőségen:

dualchallenge@uniomedia.com